**ДО:**

**МЕСТНАТА ОБЩНОСТ – ГРАЖДАНИ И ЮРИДИЧЕСКИ ЛИЦА, КОИТО ИМАТ РЕГИСТРАЦИЯ, ОСЪЩЕСТВЯВАТ ДЕЙНОСТ ИЛИ ПОЛЗВАТ УСЛУГИ НА ТЕРИТОРИЯТА НА ОБЩИНА РУДОЗЕМ.**

**МОТИВИ**

**ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА ОПРЕДЕЛЯНЕ И АДМИНИСТРИРАНЕ НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА РУДОЗЕМ**

На основание чл. 26, ал. 3 от Закона за нормативните актове, Ви представям мотиви за изменение и допълнение на Наредбата за определяне и администриране на местните такси и цени на услуги на територията на община Рудозем, както следва:

 **І. Причини и мотиви за изменение и допълнение на Наредбата:**

Община Рудозем предоставя на гражданите и организациите различни по своето естество и същност услуги и права. Част от тях са нормативно определени, както и правомощието на общините да събират такси за тяхното предоставяне е изрично предвидено. Изчерпателно в чл. 6, ал. 1 от Закона за местни данъци и такси са регламентирани видовете местни такси, които общините могат да събират: такса битови отпадъци, такси за ползване на пазари, тържища, панаири, тротоари, площади и улични платна, за ползване на детски ясли, детски кухни, детски градини, специализирани институции за предоставяне на социални услуги, общежития и други общински социални услуги, дейностите по хранене на децата в задължителното предучилищно образование, за технически услуги, за административни услуги, за откупуване на гробни места, за дейности по обща подкрепа по смисъла на ЗПУО, които не се финансират от държавния бюджет и се осъществяват от центровете за подкрепа за личностно развитие, за притежаване на куче и други местни такси определени със закон.

 Целта на така изброените по-горе такси е възстановяване на разходите по предоставяне на съответните услуги, като именно в правомощията на общински съвет е да определи размера на таксите, като се спазят определените в чл. 8, ал. 1 от ЗМДТ, принципи - възстановяване на пълните разходи на общината по предоставяне на услугата, създаване на условия за разширяване на предлаганите услуги и повишаване на тяхното качество и постигане на по-голяма справедливост при определяне и заплащане на местните такси.

 През последните години се наблюдава настъпването на множество обществено- икономически, политически, социални и нормативни промени. В тази връзка е налице необходимостта от конкретна промяна /повишаване или намаляване/ на местните такси и цени на услуги. Някои от предлаганите от Община Рудозем услуги са отпаднали поради изменения на различни нормативни актове от по-високо ниво. В същото време отново поради такива изменения са възникнали нови задължения от компетентността на общините, което налага уреждането на нови услуги в съответните приложения в Наредбата за определяне и администриране на местните такси и цени на услуги на територията на община Рудозем и такси и цени за тях. Сега действащата Наредбата за определяне и администриране на местните такси и цени на услуги на територията на община Рудозем е претърпяла изменения и допълнения, но всички те са се изразявали само в единични такива според конкретно възникнала необходимост. Липсват съществени изменения и допълнения на същата съобразно обществено-икономическа и нормативна обстановка в страната. С оглед на това, предвид ясно изразената тенденция от необходимост за увеличаване, респективно намаляване, на местните такси и цени на услуги на територията на община Рудозем, отмяната, респективно създаването на услуги, отстраняването на допуснати грешки, както и привеждането на Наредбата за определяне и администриране на местните такси и цени на услуги на територията на община Рудозем в унисон с действащото българско законодателство и актуалната обществено- икономическа обстановка, се обуславя необходимостта от приемането на изменения и допълнения относно видовете предлагани услуги и техните такси и цени, заложени в подзаконовия нормативен акт.

 Освен това във връзка с въвеждането на еврото като официална валута в България, със Закона за въвеждане на еврото в Република България, обн. ДВ бр. 70 от 20.08.2024 г. са извършени изменения на нормативната уредба на национално ниво, включително и в Закона за местните данъци и такси, обн. в ДВ, бр. 64 от 29.07.2024 г.

 Съгласно § 5 от Преходните и заключителни разпоредби към Закона за въвеждане на еврото, действащите нормативни актове, които уреждат задължения за плащане на такси, санкции, глоби и други публични задължения към държавата и общините в български левове, продължават да се прилагат в съответствие с предвидените в този закон правила за превалутиране. Когато паричната сума в левове е посочена в закон или в подзаконов нормативен акт като резултат от въвеждане в българското законодателство на правен акт на Европейския съюз, в който изрично е посочена съответна сума в евро, при изменение на закона, съответно на подзаконовия нормативен акт, се посочва сумата в евро от правния акт на Европейския съюз.

Държавните органи и органите на местното самоуправление следва да приемат в 6-месечен срок от влизането в сила на този закон:

1. подзаконови нормативни актове по прилагането на този закон;
2. изменения и допълнения в подзаконови нормативни актове, необходими за изпълнението на този закон във връзка с въвеждане на еврото като парична единица на Република България, като измененията и допълненията в актовете влизат в сила от датата на въвеждане на еврото в Република България.

 В изпълнение на Методически указания от Националното сдружение на общините в Република България към административните органи за адаптиране на информационните системи за работа с евро, утвърдени с актуализирания Национален план за въвеждане на еврото в Република България, приет с РМС № 797 от 13 ноември 2023 год., дадени с писмо с изх. № И-1677/25.09.20234 год., следва да се актуализират всички размери на такси и цени на услуги в НОАМТЦУ, като за всички определени се посочи съответния еквивалент в евро съгласно официалния валутен курс на лева към еврото, равен на централния курс от 1,95583 лева за 1 евро.

 **II. Цели, които се поставят с изменението и допълнението на Наредбата:**

 Привеждане на Наредбата в съответствие с нормативните актове от по-висока степен и обществено-икономическите промени в страната. Възстановяване на пълните разходи на Община Рудозем по предоставяните услуги. Създаване на условия за разширяване на предлаганите услуги и повишаване на тяхното качество. Постигане на по-голяма справедливост при определяне и заплащане на местните такси. Ефективно разпределение на общинските ресурси чрез определяне на адекватни такси и цени на услуги.

 **III. Очаквани резултати от приемане на изменението и допълнението на Наредбата:**

 Актуализиране на нормативната база, отнасяща се до предлаганите местни услуги и техните такси и цени. Възстановяване на пълните разходи на Община Рудозем по предоставяните услуги. Създаване на условия за разширяване на предлаганите услуги и повишаване на тяхното качество. Постигане на по-голяма справедливост при определяне и заплащане на местните такси. Ефективно разпределение на общинските ресурси чрез определяне на адекватни такси и цени на услуги.

 **IV. Финансови средства, необходими за прилагането на Наредбата:**

 За покриване на разходите за предоставяната услуга ще бъдат използвани средствата от платената такса за битови отпадъци.

 **V. Анализ за съответствие с правото на Европейския съюз:**

 Проектът за изменение и допълнение на Наредбата е разработен в съответствие с правото на Европейския съюз и по-специално Европейска харта за местно самоуправление, Европейска харта за регионално развитие, както и директиви на Европейската общност свързани с тази материя.

 Предложения и становища по проекта могат да бъдат направени в 30-дневен срок от публикуване на настоящото съобщение на e-mail: oba@rudozem.bg или в деловодството в административната сграда на Общинска администрация - Рудозем на адрес - гр.Рудозем, бул.” България ” № 15.

 Настоящите мотиви са публикувани по електронен път на 16.01.2025 г. на следният интернет адрес на Община Рудозем: www.rudozem.bg

Приложение:

Проект за изменение и допълнение на Наредба за определяне и администриране на местните такси и цени на услуги на територията на община Рудозем.

**С уважение,**

**КМЕТ НА ОБЩИНА РУДОЗЕМ: /П/**

**/ИНЖ. НЕДКО КУЛЕВСКИ/**